
AVIZ

asupra propunerii legislative pentru declararea complexului muzeal "Casa memorială Octavian Goga" de la Ciucea, jud. Cluj drept obiectiv de patrimoniu de importanţă naţională
Cu adresa nr. 119 din 14 mai 2001, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru declararea complexului muzeal "Casa memorială Octavian Goga" de la Ciucea, jud. Cluj drept obiectiv de patrimoniu de importanţă naţională.
In urma examinării, în şedinţa din data de 13 iunie 2001, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

Prin această propunere legislativă se urmăreşte atât declararea Complexului muzeal "Casa memorială Octavian Goga" de la Ciucea, jud. Cluj, ca obiectiv de interes naţional, cât şi trecerea acestuia din subordinea Consiliului judeţean Cluj în subordinea Ministerului Culturii şi Cultelor.

În contextul diminuării bugetului care va fi alocat Ministerului Culturii şi Cultelor, acest minister nu îşi poate asuma sarcina administraţiei unor noi obiective culturale.

Deşi potrivit titlului propunerii legislative, obiectul ei de reglementare îl constituie declararea unui complex muzeal ca obiectiv de interes naţional, în text se fac referiri şi la regimul juridic al complexului, ceea ce contravine prevederilor Legii nr. 213/1998 privind proprietatea publică şi regimul juridic al acesteia.

Sub aspectul elaborării, propunerea legislativă nu respectă prevederile Legii nr. 24/2000 privind normele de tehnică legislativă pentru elaborarea actelor normative, referitoare la structura, sistematizarea şi redactarea textului.

